**Okruženju usprkos**

**Obrisi kustoske koncepcije   
Branko Franceschi**

Hrvatska kulturna produkcija, a napose vizualna umjetnost, redovito se odvijala i razvijala u financijski, a često i politički nepovoljnim okolnostima i, općenito govoreći, provincijalnom društvenom okruženju. Zahvaljujući iskustvu dugogodišnjeg rada u području afirmacije, valorizacije i prezentacije vizualne umjetnosti dobro poznajem domaći kulturni kontekst i produkciju, a s obzirom na to da sam zahvaljujući mnogobrojnim projektima kulturne razmjene i rezidencijalnim programima koje sam vodio i vodim na međunarodnoj sceni, mogao usporediti našu produkciju s onom u razvijenijim kulturnim sredinama, smatram da je vizualna umjetnost jedan od rijetkih hrvatskih proizvoda koji su u međunarodnom okruženju konkurentni, a često i superiorni. I to unatoč tome što je i suvremeni kontekst domaćeg vizualnog stvaralaštva još uvijek negativno određen činjenicom da nemamo nacionalnu kulturnu strategiju i regulirano tržište umjetnina, sinergiju privatnog i javnog sektora te jasne smjernice u rješavanju položaja umjetnika u društvu. Sraz vrhunske kreativnosti i nepovoljnog društvenog konteksta stoga se postavio kao prirodno polazište izložbe o sto pedeset godina dugoj povijesti HDLU-a i osamdesetoj godišnjici izgradnje njegova sjedišta, zgrade Doma HDLU-a, čija sudbina u mnogočemu može poslužiti kao metafora odnosa društva prema vrhunskom umjetničkom djelu.

Izložba funkcionira kao preplet triju linija priče o uspjehu usprkos okruženju nepovoljnom za njihov razvoj i realizaciju. U izložbenim prostorima paviljona ova će se tri narativa svojim napredovanjem prožimati i nadopunjavati.

Prva linija izložbe izborom i prezentacijom radova članova HDLU-a izvedenih od početaka društva do danas publici će omogućiti uvid u 150 godina hrvatskog vizualnog stvaralaštva. Postav će omogućiti neposredni prostorni dodir i sadržajnu interakciju umjetničkih djela nastalih u različitim vremenskim, stilskim i generacijskim odrednicama, izvedenih tradicionalnim likovnim tehnikama, odnosno disciplinama koje se vezuju uz suvremenu stvaralačku paradigmu, poput onih koje imaju novomedijska, prostorno specifična, ambijentalna, interaktivna i slična polazišta. Postavom će radovi biti grupirani tako da će stvarati asocijativna polja koja će publici ostaviti dovoljno mentalnog prostora za samostalnu izgradnju i interpretaciju asocijativnog niza. Tri izložbene cjeline koje odgovaraju i fizičkoj podjeli paviljona na tri izložbena prostora, u općim se crtama referiraju na položaj stvaralaštva unutar međunarodne scene (Galerija Bačva), domaću povijest i sadašnjost (Galerija Prsten) te prostor osobnosti i vizije (Galerija PM).

Druga linija izložbe bavi se poviješću zgrade i arhitekture Meštrovićevog paviljona, današnjeg udruzi vraćenog sjedišta, kroz medij dokumentarne fotografije, dokumentarnog i animiranog filma te prostorno specifičnih projekata i crteža. Ovaj segment izložbe bit će predstavljen kroz sva tri izložbena prostora unutar danas zaboravljenih i ovom prigodom crtežom na zidu rekonstruiranih arhitektonskih elemenata zgrade na šest pozicija. Riječ je o pozicijama na kojima su po izvornoj arhitekturi bila vrata koja su međusobno povezivala izložbene prostore (danas su sačuvani samo ulaz/izlaz u Galeriju PM i Galeriju Bačva). Olovkom iscrtani obrisi vrata ne samo da će pridonijeti iluziji izvorne artikulacije prostora, već će i markirati prostor prezentacije koja će uz fotodokumentaciju prikazivati dokumentarni film Željka Senečića po scenariju Branka Franceschija i Ivice Župana te animacije Darija Bardića. Filmovi sažeto, riječju i slikom predstavljaju složenu povijest zgrade i trga te povijesne okolnosti koje su uvjetovale promjenu njihovog imena, odnosno, funkcije.

Treća linija priče o razvoju HDLU-a i povijesti zgrade bit će predstavljena standardnom formom vremenske legende postavljenom na drvenom završetku parapeta Galerije PM.

Predstavljeni umjetnički radovi u sebi sublimiraju vrijeme i kontekst svog nastanka pa su se u kolektivnoj ili barem subjektivnoj kustosovoj memoriji ukotvili kao idealna predodžba o razdoblju svog nastanka. Ovi su se radovi pokazali kao intrigantni i nadahnjujući odraz ili komentar referentne društvene zbilje, odnosno svojom formom ili sadržajem predstavljali su odmak u odnosu na promovirane estetske i društvene vrijednosti te u vrhunskim primjerima predstavljali su nagovještaj vremena koja dolaze. Svojim postojanjem oni svjedoče o predvodničkoj ulozi umjetnika u konstituiranju predodžbe o vlastitom vremenu i artikulaciji smjernica za budućnost. Počevši postavljanjem 'Povijesti Hrvata' Ivana Meštrovića (1932.) u središte paviljona, odnosno današnje Galerije Bačva, kao podsjetnik na prvu izložbu članova Društva u Domu HDLU-a, uz inherentni simbolizam postave skulpture, ostali izabrani radovi pratit će kružnu arhitekturu prostora i u konačnici ispuniti je u svojevrsnoj vizualnoj parafrazi muzičke partiture.